LUR besoek hoërskool oor gewelddadige video‘n Skermskoot uit die video. Panyaza Lesufi, LUR vir onderwys in Gauteng, het Vrydagoggend die Norkem Park High School in Kempton Park besoek nadat ŉ video vandeesweek op sosiale media gepubliseer is waarin ŉ gewelddadige bakleiery tussen leerders van die skool gesien kan word. Die Gautengse departement van onderwys het gesê die video doen al die afgelope twee dae die ronde op sosiale media. Volgens berigte het die voorval vroeër vandeesweek plaasgevind, maar dit is nog nie bevestig nie. Op die video kan gesien word hoe ŉ groep leerders mekaar gryp en rondstamp, terwyl ander leerders in die agtergrond skree. In ŉ stadium word ŉ meisie grond toe gestamp en daar kan gesien word hoe haar kop oënskynlik die grond tref. ‘n Skermskoot uit die video. “Daar word berig dat sommige familielede met wapens by die geveg aangesluit het, en ŉ leerder is glo met ŉ skêr gesteek,” het die departement in ŉ verklaring gesê. Dit is nie duidelik hoe oud die leerders in die video is nie. ŉ Woordvoerder van die skool het aan Maroela Media bevestig dat die LUR tans by die skool is, maar het gesê die skool sal eers later, na afloop van Lesufi se besoek, kommentaar kan lewer.